PREDKLADACIA SPRÁVA

Ministerstvo dopravy a výstavby Slovenskej republiky (ďalej len „ministerstvo“) predkladá „Návrh zákona, ktorým sa mení a dopĺňa zákon č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov (ďalej len „zákon“)“ na rokovanie vlády Slovenskej republiky na základe úlohy B.23. uznesenia vlády SR č. 469 zo dňa 10. októbra 2018 k „Návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc“.
Dôvodom na vypracovanie návrhu zákona je transpozícia smernice Európskeho parlamentu a Rady (EÚ) 2018/844 z 30. mája 2018, ktorou sa mení smernica 2010/31/EÚ o energetickej hospodárnosti budov a smernica 2012/27/EÚ o energetickej efektívnosti (Ú. v. EÚ L 156/75, 19. 06. 2018, ďalej aj „smernica“) do právneho poriadku Slovenskej republiky v rozsahu pôsobnosti ministerstva. 
Návrh zákona je novelou teraz platného zákona č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov, ktorý zohľadňuje zmeny smernice a len dopĺňa a spresňuje existujúce opatrenia bez koncepčných zmien právnej úpravy. Obsahovo spresňuje napr. definíciu „technického systému budovy“ a zavádza novú definíciu „systému automatizácie a riadenia budovy“, ďalej rozširuje požiadavku na obsah dlhodobej stratégie obnovy fondu budov, na podporu elektromobility sa zavádza povinnosť, vybaviť nabíjacími stanicami elektrických vozidiel a infraštruktúrou vedenia, pre vlastníka novej alebo významne obnovovanej budovy, ktorá má viac ako 10 parkovacích miest, resp. nebytovej budovy s viac ako 20 parkovacími miestami.
V súčasnosti sú požiadavky na energetickú hospodárnosť budov vyplývajúce zo smernice Európskeho parlamentu a Rady 2010/31/EÚ z 19. mája 2010 o energetickej hospodárnosti budov (prepracované znenie) (Ú. v. EÚ L 153/13, 18. 06. 2010) transponované zákonom č. 555/2005 Z. z. o energetickej hospodárnosti budov a o zmene a doplnení niektorých zákonov v znení neskorších predpisov. Stanovená je jednotná metodika výpočtu integrovanej energetickej hospodárnosti budovy, sú určené minimálne požiadavky na energetickú hospodárnosť nových a významne obnovovaných budov a stavebných konštrukcií a prvkov, ktoré oddeľujú vnútorné prostredie budov od vonkajšieho prostredia a technických systémov vykurovania, prípravy teplej vody, vetrania, chladenia a osvetlenia budov, povinnosť energetickej certifikácie a zabezpečenie prechodu výstavby budov po roku 2020 na budovy s takmer nulovou potrebou energie. Sú vymedzené povinnosti ministerstva ako ústredného orgánu štátnej správy, práva a povinnosti orgánu štátneho dozoru Slovenskej obchodnej inšpekcie a vlastníka budovy. 
Účinnosť návrhu zákona sa navrhuje v súlade s transpozíciou do príslušných právnych predpisov Slovenskej republiky k dátumu 10. marca 2020. Návrh zákona nie je predmetom vnútrokomunitárneho pripomienkového konania.
Požiadavky súvisiace s pravidelnou kontrolou, vykurovacích a klimatizačných systémov v budovách vrátane zavedenia nezávislého systému kontroly správ o kontrole vykurovacích a klimatizačných systémov sú v kompetencii Ministerstva hospodárstva Slovenskej republiky, ktoré ich transponuje „Návrhom zákona, ktorým sa mení a dopĺňa zákon č. 314/2012 Z. z. o pravidelnej kontrole vykurovacích systémov a klimatizačných systémov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a ktorým sa mení a dopĺňa zákon č. 321/2014 Z. z. o energetickej efektívnosti a o zmene a doplnení niektorých zákonov v znení zákona č. 4/2019 Z. z.“.
Návrh zákona má negatívny vplyv na podnikateľské prostredie a negatívny vplyv na rozpočet verejnej správy a žiaden vplyv na manželstvo, rodičovstvo a rodinu, sociálny vplyv, životné prostredie,  informatizáciu a služby občana. 
Materiál sa predkladá na rokovanie vlády SR bez rozporov.